Lucius Episcopus, seruus seruorum Dei, dilectis filiis Abbati et Canonicis Sancti Stephani Diuionensis, salutem et apostolicam benedictionem: iustis petentium desideriis dignum est nos facilem praebere consensum et uota quae a rationis tramite non discordant, effectu prosequente complere: ea propter, dilecti in Domino filii, uestris iustis postulationibus, grato concurrentes assensu, parochiales Ecclesias de Cutiaco, de Grantiaco quas bonae memoriae Galterus quondam Lingonensis Episcopus canonice uobis dedit, Ecclesiam quoque de Tenisse cum appenditiis suis, a uenerabili fratre nostro Stephano Eduensi Episcopo et Capitulo eius, canonice uobis collatam, nec non Ecclesias de Primeriis et de Foufrens quas cum omni iure et pertinenciis suis Gilbertus quondam Cabilonensis Episcopus uobis rationabiliter est largitus, sicut eas iuste et pacifice possidetis, uobis ac Ecclesiae uestrae, auctoritate apostolica confirmamus et praesentis scripti patrocinio communimus. Nulli ergo omnino hominum liceat hanc paginam nostrae confirmationis infringere uel ei ausu temerario contraire. Si quis autem hoc attemptare praesumpserit, indignationem Omnipotentis Dei et beatorum Petri et Pauli Apostolorum eius, se nouerit incursurum. Datum Verulis nono calendas maii.